[pic] | EUROOPAN KOMISSIO |

Bryssel 1.2.2011

KOM(2011) 30 lopullinen

2011/0013 (NLE)

Ehdotus:

NEUVOSTON PÄÄTÖS

AKT–EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehtyyn päätökseen 2002/248/EY sisältyvien toimenpiteiden mukauttamisesta ja niiden soveltamisen jatkamisesta

PERUSTELUT

1. Euroopan unionin neuvosto päätti 18. helmikuuta 2002 toteuttaa Zimbabwen vastaisia aiheellisia toimenpiteitä[1] AKT–EY-kumppanuussopimuksen 96 artiklan mukaisten neuvottelujen jälkeen[2]. Näitä toimenpiteitä olivat julkiselle taloudelle annettavan tuen maksun ja hankkeiden rahoituksen keskeyttäminen sekä yhdeksännen EKR:n maaohjelman allekirjoittamisen lykkääminen. Ennallaan säilytettiin kuitenkin humanitaarisiin toimiin ja hankkeisiin myönnettävä, suoraan väestöä hyödyttävä tuki erityisesti sosiaalialalle sekä demokratiakehityksen, ihmisoikeuksien kunnioittamisen ja oikeusvaltioperiaatteen edistämiseksi. Samoin keskeytettiin AKT–EY-kumppanuussopimuksen liitteessä II olevan, juoksevia maksuja ja pääomanliikkeitä koskevan 12 artiklan soveltaminen siltä osin kuin rajoittavien lisätoimenpiteiden soveltaminen ja erityisesti varojen jäädyttäminen sitä edellyttivät.

2. Toimenpiteiden käyttöönoton syiksi ilmoitettiin ihmisoikeuksien sekä ilmaisun-, yhdistymis- ja kokoontumisvapauden vakavat rikkomiset. Lisäksi Zimbabwen hallitus yritti estää vapaat ja rehelliset vaalit estämällä kansainvälisten vaalitarkkailijoiden ja tiedotusvälineiden pääsyn maahan.

3. Helmikuun 18. päivänä 2002 tehdyn päätöksen 2 artiklan 3 kohdan mukaisesti toimenpiteitä oli tarkoitus soveltaa 12 kuukautta ja kumota heti, kun olosuhteet ihmisoikeuksien, demokratian periaatteiden ja oikeusvaltioperiaatteen kunnioittamiselle voitiin taata.

4. Neuvosto on kahdeksan kertaa, eli 18. helmikuuta 2003[3], 19. helmikuuta 2004[4], 17. helmikuuta 2005[5], 14. helmikuuta 2006[6], 19. helmikuuta 2007[7], 18. helmikuuta 2008[8], 20. helmikuuta 2009[9] ja 15 helmikuuta 2010[10], päätynyt siihen, että Zimbabwen hallitus on edelleen laiminlyönyt AKT–EY-kumppanuussopimuksen 9 artiklassa tarkoitettuja olennaisia seikkoja ja että vallitsevissa olosuhteissa ei ole voitu taata ihmisoikeuksien, demokratian periaatteiden ja oikeusvaltioperiaatteen kunnioittamista. Tästä syystä neuvosto on päättänyt joka kerta jatkaa Zimbabween kohdistettavia toimenpiteitä aina 12 kuukautta kerrallaan.

5. Maaliskuussa 2008 pidettyjen vaalien jälkeen syyskuussa 2008 tehtiin poliittinen kokonaissopimus, joka on kolmen suurimman poliittisen puolueen (ZANU PF, MDC-T ja MDC-M) välinen vallanjakosopimus. Poliittisella kokonaissopimuksella mahdollistettiin kansallisen yhtenäisyyden hallituksen perustaminen helmikuussa 2009. Hallitukseen kuuluu kaikkien kolmen puolueen johtajat.

6. EU tukee kansallisen yhtenäisyyden hallitusta, sillä se on ainoa poliittinen rakenne, joka pystyy palauttamaan demokratian. Poliittinen kokonaissopimus sisältää sarjan uudistuksia, joilla voidaan ratkaista EU:n ilmaisemat huolet ihmisoikeuksista, oikeusvaltioperiaatteesta ja demokratian periaatteista, kuten uuden perustuslain laatiminen, maaomistusten tarkastus, kansallinen parantumisprosessi, joukkotiedotusvälineiden riippumattomuus, jne. Sen täytäntöönpano on olennaisen tärkeää uskottavien vaalien järjestämisen kannalta.

7. Zimbabwen hallituksen pyynnöstä ministeritroikan kokous pidettiin 18. ja 19. kesäkuuta 2009. Zimbabwen valtuuskuntaa Brysselissä johti pääministeri Morgan Tsvangirai. Tässä yhteydessä 8 artiklan mukainen poliittinen vuoropuhelu käynnistettiin ja EU:n troikka vieraili Zimbabwessa 11. ja 12. syyskuuta 2009.

8. Osapuolet ovat sopineet, että vuoropuhelun tavoitteena on laatia yhteisiä etenemissuunnitelmia, joihin sisältyy yksityiskohtainen toimintasuunnitelma siitä, miten kansallisen yhtenäisyyden hallitus aikoo panna täytäntöön poliittisen kokonaissopimuksen ja miten EU aikoo parantaa suhteitaan Zimbabween, jonka pyrkimyksenä on poistaa sopimuksen 96 artikla. Suhteiden normalisoituminen mahdollistaisi myös yhteistä ulko- ja turvallisuuspolitiikkaa koskevan yhteisen kannan[11] tarkistamisen.

9. Tällä välin Euroopan komissio on ottanut käyttöön tilapäisen lyhytaikaisen mekanismin, jolla tuetaan kansallisen yhtenäisyyden hallituksen ja sen uudistusohjelman vakauttamista.

10. Kansallisen yhtenäisyyden hallitus on helmikuusta 2009 alkaen toteuttanut merkittäviä ja tehokkaita toimia edistääkseen maan taloudellista ja yhteiskunnallista vakautta. Poliittisten uudistusten osalta ei kuitenkaan ole edistytty tarpeeksi, mikä on johtanut perustuslailliseen kriisiin.

11. Eteläisen Afrikan kehitysyhteisö presidentti Zuman johdolla nimitti uuden eteläisen Afrikan välitysryhmän, jonka välityksellä puolueet kävivät onnistuneita keskusteluja, ja joka pystyi tehokkaasti arvioimaan poliittisen kokonaissopimuksen täytäntöönpanoa. Mahdolliset vaalit ovat kuitenkin herättäneet puolueiden väliset jännitteet.

12. Etelä-Afrikka ja eteläisen Afrikan kehitysyhteisö kannustavat kansallisen yhtenäisyyden hallitusta luomaan olosuhteet, jotka mahdollistavat uskottavien vaalien järjestämisen. Tähän kuuluu Etelä-Afrikan, eteläisen Afrikan kehitysyhteisön ja kansallisen yhtenäisyyden hallituksen neuvotteluprosessi etenemissuunnitelman laatimiseksi demokraattisia vaaleja varten. Etelä-Afrikka, eteläisen Afrikan kehitysyhteisö ja kolme Zimbabwen poliittista johtajaa pitävät EU:n toimenpiteitä esteinä edistyksen saavuttamiselle.

13. Ottaen huomioon sen, että edistys poliittisen kokonaissopimuksen täytäntöönpanossa on ollut vaihtelevaa, komissio ehdottaa neuvostolle AKT–EY-kumppanuussopimuksen 96 artiklan mukaisten aiheellisten toimenpiteiden soveltamisen jatkamista 20 päivään helmikuuta 2012 asti.

14. EU toteaa, että eteläisen Afrikan kehitysyhteisön hyväksymä, kansallisen yhtenäisyyden hallituksen osapuolten välinen sopimus vaaleja koskevasta etenemissuunnitelmasta tarjoaa ainutlaatuisen mahdollisuuden lähentää EU:n ja Zimbabwen välisiä suhteita. Komissio ehdottaa neuvostolle, että se tarkastelee uudelleen kehitysyhteistyön rajoituksia sen jälkeen, kun vaaleja koskeva etenemissuunnitelma on hyväksytty esimerkiksi seuraavassa eteläisen Afrikan kehitysyhteisön huippukokouksessa. Tämä mahdollistaisi maakohtaisen strategia-asiakirjan laatimisen. Maakohtaisen strategia-asiakirjan odotetaan olevan valmis allekirjoittamista varten vasta vaalien jälkeen.

15. Jos vaaleja koskevaa hyväksyttyä etenemissuunnitelmaa ei panna asianmukaisesti täytäntöön, EU tarkastelee uudelleen AKT–EY-kumppanuussopimuksen 96 artiklan mukaisten kehitysyhteistyön rajoitusten soveltamista.

16. Komissio ehdottaa, että se ilmoittaa Zimbabwen hallitukselle EU:n politiikan muutoksesta kirjeellä, joka osoitetaan presidentti Mugabelle ja josta lähetetään jäljennös kahdelle muulle kansallisen yhtenäisyyden hallituksen vaikuttajalle pääministeri Tsvangiraille ja varapääministeri Mutambaralle.

Päätelmä

Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi, jolla jatketaan Zimbabwen vastaisten toimenpiteiden soveltamisaikaa.

2011/0013 (NLE)

Ehdotus:

NEUVOSTON PÄÄTÖS

AKT–EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehtyyn päätökseen 2002/248/EY sisältyvien toimenpiteiden mukauttamisesta ja niiden soveltamisen jatkamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 217 artiklan,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[12] ja jota tarkistettiin Ouagadougoussa Burkina Fasossa 23 päivänä kesäkuuta 2010[13], jäljempänä ’AKT–EY-kumppanuussopimus’, ja erityisesti sen 96 artiklan,

ottaa huomioon AKT–EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn, neuvostossa kokoontuneiden jäsenvaltioiden hallitusten edustajien välisen sisäisen sopimuksen[14] ja erityisesti sen 3 artiklan,

ottaa huomioon Euroopan komission ehdotuksen

sekä katsoo seuraavaa:

1. Päätöksellä 2002/148/EY[15] päätettiin AKT–EY-kumppanuussopimuksen 96 artiklan 2 kohdan c alakohdan nojalla käydyt neuvottelut Zimbabwen tasavallan kanssa ja toteutettiin mainitun päätöksen liitteessä eritellyt aiheelliset toimenpiteet.

2. Päätöksellä 2010/97/YUTP[16] jatkettiin päätöksen 2002/148/EY 2 artiklassa tarkoitettujen toimenpiteiden soveltamista 12 kuukauden ajan 20 päivään helmikuuta 2011.

3. Kansallisen yhtenäisyyden hallituksen muodostaminen todettiin tilaisuudeksi palauttaa rakentavat suhteet Euroopan unionin ja Zimbabwen välille ja tukea Zimbabwen uudistusohjelman täytäntöönpanoa.

4. Viimeaikainen poliittinen kehitys ja vaaleja koskevan etenemissuunnitelman puuttuminen estävät kuitenkin näiden pyrkimysten toteutumisen. Tilanteeseen vaikuttaa myös se, että kansallisen yhtenäisyyden hallitus ei ole edennyt tiettyjen AKT–EY-kumppanuussopimuksen olennaisten seikkojen täytäntöönpanossa, vaikka se oli sitoutunut siihen poliittisessa kokonaissopimuksessa.

5. EU tunnustaa Etelä-Afrikan välitysponnistelut poliittisen kokonaissopimuksen osapuolten välillä hyväksytyn etenemissuunnitelman laatimiseksi uskottavien vaalien järjestämistä varten.

6. EU tarkastelee sen vuoksi uudelleen kehitysyhteistyön rajoituksia sen jälkeen, kun eteläisen Afrikan kehitysyhteisö on hyväksynyt vaaleja koskevan etenemissuunnitelman,

ON HYVÄKSYNYT TÄMÄN PÄÄTÖKSEN:

1 artikla

Jatketaan liitteenä olevassa kirjeessä esitettyjä toimenpiteitä AKT–EY-kumppanuussopimuksen 96 artiklan 2 kohdan c alakohdan mukaisina aiheellisina toimenpiteinä.

Näitä toimenpiteitä sovelletaan 20 päivään helmikuuta 2012 asti. Toimenpiteitä tarkastellaan jatkuvasti uudelleen ja niitä harkitaan uudelleen heti, kun eteläisen Afrikan kehitysyhteisö on hyväksynyt vaaleja koskevan etenemissuunnitelman.

2 artikla

Tämän päätöksen liitteenä oleva kirje osoitetaan Zimbabwen presidentti Mugabelle, ja jäljennökset siitä toimitetaan pääministeri Tsvangiraille ja varapääministeri Mutambaralle.

3 artikla

Tämä päätös tulee voimaan päivänä, jona se hyväksytään.

4 artikla

Päätös julkaistaan Euroopan unionin virallisessa lehdessä .

Tehty Brysselissä […].

Neuvoston puolesta

Puheenjohtaja

LIITE

KIRJE ZIMBABWEN PRESIDENTILLE

Euroopan unioni pitää AKT–EY-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltioperiaatteen kunnioittaminen ovat olennainen osa kumppanuussopimusta ja muodostavat siten suhteidemme perustan.

Euroopan unioni ilmoitti Teille 19. helmikuuta 2002 päivätyllä kirjeellä päätöksestään päättää AKT–EY-kumppanuussopimuksen 96 artiklan nojalla käydyt neuvottelut ja toteuttaa sopimuksen 96 artiklan 2 kohdan c alakohdassa tarkoitettuja aiheellisia toimenpiteitä.

Euroopan unioni ilmoitti Teille 15. helmikuuta 2010 päivätyllä kirjeellä päätöksestään olla kumoamatta asianomaisia aiheellisia toimenpiteitä ja jatkaa niiden soveltamista 20 päivään helmikuuta 2011 asti.

Euroopan unioni on suhtautunut myönteisesti kansallisen yhtenäisyyden hallituksen perustamisesta vuonna 2009 lähtien saavutettuun edistykseen, joka on perustunut poliittiseen kokonaissopimukseen. Euroopan unioni korostaa pitävänsä erittäin merkittävänä AKT–EY-kumppanuussopimuksen 8 artiklassa tarkoitettua poliittista vuoropuhelua, joka käynnistettiin virallisesti Zimbabwen hallituksen pyynnöstä EU:n ja Zimbabwen ministeritroikan kokouksessa 18. ja 19. kesäkuuta 2009 Brysselissä. Viimeksi pidetyssä ministerikokouksessa 2. heinäkuuta 2010 laaja Zimbabwen valtuuskunta, jota johti ministeri Mangoma, antoi päivitetyn version poliittisen kokonaissopimuksen mukaisesta sitoumussuunnitelmasta. Euroopan unioni huomioi poliittisen kokonaissopimuksen täytäntöönpanossa tähän mennessä saavutetun edistyksen ja ilmoitti Zimbabwen hallitukselle 29. syyskuuta 2010 päivätyllä kirjeellä kymmenennen kehitysrahaston ohjeellisesta määrärahasta (käytettävissä on 130 miljoonaa euroa 96 artiklan kumoamisen ja maakohtaisen strategia-asiakirjan allekirjoittamisen jälkeen).

Euroopan unioni tukee kansallisen yhtenäisyyden hallituksen jatkuvia pyrkimyksiä poliittisen kokonaissopimuksen täytäntöönpanemiseksi ja arvostaa talouden vakauttamisessa ja sosiaalisten peruspalveluiden palauttamisessa ennalleen saavutettuja tuloksia. Myös Zimbabwen uudistuksia tukevalle Etelä-Afrikan johtamalle tehostetulle alueelliselle diplomatialle annetaan tunnustusta. Euroopan unioni pahoittelee kuitenkin sitä, että edistystä ei ole saavutettu poliittisen kokonaissopimuksen mukaisten keskeisten sopimusten osalta, eikä varsinkaan sellaisten sopimusten osalta, jotka liittyvät suotuisten olosuhteiden luomiseen demokraattisten vaalien järjestämiseksi.

Kaikkien kansallisen yhtenäisyyden hallituksen osapuolten ja eteläisen Afrikan kehitysyhteisön välinen sopimus vaaleja koskevasta etenemissuunnitelmasta on Euroopan unionista ratkaisevan tärkeä, koska vuonna 2011 järjestetään ehkä vaalit. Tällaisella etenemissuunnitelmalla, jolla vahvistettaisiin yhteisesti sovitut virstanpylväät ja määriteltäisiin eteläisen Afrikan kehitysyhteisön rooli vaalien tarkkailussa, varmistettaisiin se, että vaalitulos on äänestäjien toiveiden mukainen. Vaaleja koskevasta etenemissuunnitelmasta ei ollut vielä päästy sopimukseen AKT–EY-kumppanuussopimuksen 96 artiklan mukaisten toimenpiteiden uusimisen yhteydessä.

Euroopan unioni on sen vuoksi päättänyt jatkaa neuvoston päätöksessä 2002/148/EY vahvistettujen ja neuvoston päätöksessä 2010/97/YUTP päivitettyjen aiheellisten toimenpiteiden soveltamista 20 päivään helmikuuta 2012 saakka. Euroopan unioni toteaa kuitenkin, että eteläisen Afrikan kehitysyhteisön hyväksymä, kansallisen yhtenäisyyden hallituksen osapuolten välinen sopimus vaaleja koskevasta etenemissuunnitelmasta on ainutlaatuinen mahdollisuus lähentää EU:n ja Zimbabwen välisiä suhteita. Euroopan unioni on valmis harkitsemaan uudelleen AKT–EY-kumppanuussopimuksen 96 artiklan mukaisia toimenpiteitä heti, kun kansallisen yhtenäisyyden hallitus ja eteläisen Afrikan kehitysyhteisö ovat hyväksyneet vaaleja koskevan etenemissuunnitelman. Tämä merkitsee Euroopan unionin politiikan muutosta, jonka toivomme antavan uutta pontta osapuolten välisten suhteiden parantamiselle.

Kunnioittavasti

Euroopan unionin puolesta

[1] Vrt. neuvoston päätös 2002/148/EY, EYVL L 50, 21.2.2002, s. 64. Lisäksi (ks. yleisten asioiden neuvoston päätelmät, 18.2.2002) neuvosto otti käyttöön YUTP:n soveltamisalaan kuuluvia kohdennettuja pakotteita (neuvoston yhteinen kanta 2002/145/YUTP ja neuvoston asetus (EY) N:o 310/2002 tietyistä Zimbabwea koskevista rajoittavista toimenpiteistä, EYVL L 50, 21.2.2002, s. 1-12).

[2] Sopimuksen 96 artiklaan perustuvien neuvottelujen tavoitteena oli sopia toimenpiteistä, jotka Zimbabwen hallitus toteuttaisi tilanteen korjaamiseksi erityisesti viiden kysymyksen osalta (poliittisten väkivaltaisuuksien virallisen suvaitsemisen lopettaminen; kansainvälisille kumppaneille hyvissä ajoin esitetty kutsu ja esteetön pääsy tulevien vaalien tukemiseksi ja tarkkailemiseksi; joukkotiedotusvälineiden vapauden suojelu; oikeuslaitoksen riippumattomuus ja sen päätösten kunnioittaminen ja maatilojen laittomien valtausten lopettaminen).

[3] EYVL L 46, 20.2.2003, s. 25.

[4] EUVL L 50, 20.2.2004, s. 60.

[5] EUVL L 48, 19.2.2005, s. 28.

[6] EUVL L 48, 18.2.2006, s. 26.

[7] EUVL L 53, 22.2.2007, s. 23.

[8] EUVL L 51, 26.2.2008, s. 19.

[9] EUVL L 49, 20.2.2009, s. 15.

[10] EUVL L 44, 16.2.2010, s. 20.

[11] 2009/68/YUTP, 26.1.2009.

[12] EYVL L 317, 15.12.2000, s. 3.

[13] EUVL L 287, 4.2.2010, s. 3.

[14] EYVL L 317, 15.12.2000, s. 376.

[15] EYVL L 50, 21.2.2002, s. 64.

[16] EUVL L 44, 16.2.2010, s. 20.